吳刺史廟祭神辭
作者：王應麟
朝代：宋

paragraphs: 坎擊鼓兮鄞水滸，思仁侯兮昔召父。
堰九里兮釃流爲雨，水泱泱兮芃芃麥黍。
鴻隙堙兮謠荳芋，侯嘉績兮依其在渚。
神之來兮飆輪下，蘭觴勺兮薦椒糈。
民不忘侯兮歌且舞，侯不忘民兮俾寧宇。
神之歸兮娭瑶圃，格顥穹兮降多祜。
婁豐穰兮除疾苦，年千世百兮保艾吾土。
事侯如存兮侯其福女，敬共承祀兮無怠終古。